Nuwe Twitter-baas Musk pos hoofde  Foto bloot ter illustrasie. (Foto: Chris Delmas/AFP) Elon Musk is die nuwe baas van die sosialemediaplatform Twitter en het met die intrapslag talle van die topbestuurders in die pad gesteek. “The bird is freed,” het Musk na die oorname getwiet, met verwysing na die maatskappy se ikoniese voëllogo. Musk het nie op hom laat wag nie en het Parag Agrawal, uitvoerende hoof, sowel as die maatskappy se finansiële hoof en veiligheidshoof afgedank, het Washington Post en CNBC berig. Musk het vroeër die dag getwiet dat hy Twitter koop “omdat dit belangrik is vir die toekoms van die beskawing om ŉ gemeenskaplike digitale stadsplein te hê, waar ŉ wye verskeidenheid oortuigings op ŉ gesonde manier gedebatteer kan word”. Die sluiting van die ooreenkoms kom ná ŉ lang en uitgerekte heen-en-weer tussen die miljardêr en die sosiale netwerk. Musk het probeer om terug te tree van die Twitter-ooreenkoms kort nadat sy ongevraagde aanbod van $44-miljard in April aanvaar is, en het in Julie gesê hy kanselleer die kontrak omdat hy deur Twitter mislei is. Twitter het op sy beurt probeer bewys Musk het verskonings bedink om weg te loop bloot omdat hy van plan verander het. Nadat Musk probeer het om die transaksie te beëindig, het Twitter ŉ regsgeding aanhangig gemaak om Musk by die ooreenkoms te hou. Met ŉ verhoor op hande het Musk sy oornameplan laat herleef. Musk het intussen die beskrywing op sy Twitter-profiel na “Chief Twit” verander en ŉ video geplaas wat wys hoe hy by die maatskappy se hoofkwartier in Kalifornië instap met ŉ wasbak. “Entering Twitter HQ – let that sink in!” het hy geskryf. Entering Twitter HQ – let that sink in! pic.twitter.com/D68z4K2wq7 — Elon Musk (@elonmusk) October 26, 2022 Musk het vroeër vanjaar gese hy sou Twitter se verbod op oudpres. Donald Trump ophef. Volgens Musk het Twitter se besluit om die voormalige Amerikaanse president van die platform af te skop “ŉ groot deel van die land vervreem”. “Ek sou die permanente verbod omkeer,” het die miljardêr op ŉ Financial Times-konferensie gesê. Trump is van Twitter en ander aanlynplatforms geskop nadat die Amerikaanse kongresgebou op 6 Januarie 2021 aangeval is.